[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.3.19.

COM(2009) 127 végleges

2009/0041 (CNS)

Javaslat:

A TANÁCS RENDELETE

a grönlandi laposhalra vonatkozó helyreállítási tervnek az Északnyugat-atlanti Halászati Szervezet keretében történő létrehozásáról szóló, 2005. december 20-i 2115/2005/EK tanácsi rendelet módosításáról

(előterjesztő: a Bizottság)

INDOKOLÁS

A 2005. december 20-i 2115/2005/EK tanácsi rendelet célja az Északnyugat-atlanti Halászati Szervezet (NAFO) által a grönlandi laposhalra vonatkozóan elfogadott helyreállítási tervnek a közösségi jogban való végrehajtása.

Az említett helyreállítási tervet a NAFO rendszeres időközönként felülvizsgálja.

Lisszabonban (Portugália) tartott 2007-es éves ülésén a NAFO a helyreállítási tervet érintő módosításokat fogadott el. A szervezet az alábbiak vonatkozásában fogadott el módosításokat:

- a fogások jelentésével kapcsolatos erőteljesebb intézkedések; és

- a NAFO területére belépő és azt elhagyó hajók tengeren történő ellenőrzésének kibővítését célzó további ellenőrzési intézkedések.

E módosításokat a Közösség támogatásával fogadták el, miután konzultációkat folytattak a tagállamokkal, az érintett ipari ágazatokkal és a civil szervezetekkel.

Ezeket az intézkedéseket átmeneti jelleggel a bizonyos halállományokra és halállománycsoportokra vonatkozó, halfogási korlátozások hatálya alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2008. évre történő meghatározásáról szóló, 2008. január 16-i 40/2008/EK tanácsi rendelet és a fogási korlátozások hatálya alá tartozó vizeken tartózkodó közösségi hajókra és a közösségi vizekre bizonyos halállományok és halállománycsoportok tekintetében alkalmazandó halászati lehetőségeknek és a kapcsolódó feltételeknek a 2009. évre történő meghatározásáról szóló, 2009. január 16-i 43/2009/EK tanácsi rendelet hajtja végre a közösségi jogban.

A szóban forgó módosítások kötelezőek, ezért azokat hosszabb távra szólóan kell végrehajtani a közösségi jogban.

E javaslat átvezeti a szükséges módosításokat a 2115/2005/EK tanácsi rendeletbe.

A javaslat a Közösség kizárólagos hatáskörébe tartozik. Ebből következően a szubszidiaritás elve nem alkalmazható.

A javaslat nincs hatással a Közösség költségvetésére.

A javaslat jogalapja az EK-Szerződés 37. cikke.

A Bizottság felkéri a Tanácsot a javaslat mielőbbi elfogadására.

2009/0041 (CNS)

Javaslat:

A TANÁCS RENDELETE

a grönlandi laposhalra vonatkozó helyreállítási tervnek az Északnyugat-atlanti Halászati Szervezet keretében történő létrehozásáról szóló, 2005. december 20-i 2115/2005/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára[1],

tekintettel az Európai Parlament véleményére[2],

mivel:

(1) A grönlandi laposhalra vonatkozó helyreállítási tervnek az Északnyugat-atlanti Halászati Szervezet keretében történő létrehozásáról szóló 2115/2005/EK tanácsi rendelet[3] végrehajtja az Északnyugat-atlanti Halászati Szervezet (a továbbiakban: NAFO) által a grönlandi laposhalra vonatkozóan elfogadott helyreállítási tervet.

(2) 2007 szeptemberében tartott 29. éves ülésén a NAFO az említett helyreállítási tervet érintő módosításokat fogadott el. A szóban forgó módosítások a fogások jelentésével kapcsolatos erőteljesebb intézkedéseket, valamint a NAFO területére belépő és azt elhagyó hajók tengeren történő ellenőrzésének fokozását célzó további ellenőrzési intézkedéseket vezetnek be.

(3) Következésképpen a helyreállítási tervet érintő módosítások végrehajtása érdekében a 2115/2005/EK tanácsi rendeletet módosítani kell,

ELFOGADTA EZT A RENDELETET:

1. cikk

A 2115/2005/EK tanácsi rendelet a következőképpen módosul:

1. A szöveg a következő 5a. cikkel egészül ki:

„ 5a. cikk Belépés a NAFO szabályozási területére

(1) Az 5. cikk (1) bekezdésében említett halászhajók grönlandi laposhalra irányuló halászat céljából csak a következő feltételek teljesülése esetén léphetnek be a NAFO szabályozási területére:

1. a fedélzeten minden fogást figyelembe véve kevesebb mint 50 tonna zsákmány található, vagy

2. a hajók megfelelnek a (2), (3) és (4) bekezdésben megállapított eljárásnak.

(2) Amennyiben a halászhajó a fedélzetén a NAFO szabályozási területén kívül ejtett, 50 tonnát kitevő vagy ezt meghaladó mennyiségű fogást szállít, a NAFO szabályozási területére való belépés előtt legalább 72 órával e-mailben vagy faxon eljuttatja a következő információkat a NAFO Titkárságának:

- a fedélzeten tárolt fogás mennyisége,

- az a helyzet (földrajzi szélesség/hosszúság), amelyben a hajó kapitánya szerint a hajó előreláthatólag megkezdi a halászati tevékenységet, és

- a földrajzi helyzet elérésének becsült időpontja.

(3) Ha egy ellenőrhajó a (2) bekezdésben említett információk megküldését követően jelzi az ellenőrzés végrehajtására irányuló szándékát, az adott halászhajóval közölnie kell az ellenőrzés tervezett helyszínének koordinátáit. Az ellenőrzés helyszíne nem lehet 60 tengeri mérfölddel távolabb attól a ponttól, ahol a halászhajó a kapitány becslése szerint megkezdi a halászatot.

(4) A (2) bekezdésben említett halászhajó a következő esetekben kezdheti meg a halászati tevékenységet:

3. ha erre vonatkozó értesítést kap a NAFO Titkárságától;

4. ha a (3) bekezdéssel összhangban elvégzett ellenőrzést követően az ellenőrhajótól arra vonatkozó tájékoztatást kap, hogy megkezdheti a halászatot;

5. ha az ellenőrhajó az attól számított három órán belül nem kezdte meg az ellenőrzést, hogy a halászhajó a (3) bekezdéssel összhangban megjelölt ellenőrzési helyszínre érkezett;

6. ha a NAFO szabályozási területre való belépéséig nem kap arra vonatkozó tájékoztatást a NAFO Titkárságától vagy egy ellenőrhajótól, hogy egy ellenőrhajó a (3) bekezdéssel összhangban ellenőrzést kíván végrehajtani.”

2. A 6. cikk a következőképpen módosul:

7. Az (1) bekezdés b) pontjának helyébe a következő szöveg lép:

„b) a grönlandi laposhal mennyisége ötnaponként, beleértve azt is, ha nem volt fogás. Ezt a jelentést első alkalommal legkésőbb a hajónak a 2. alterületre és a 3KLMNO körzetekbe való belépését követő tizedik nap végéig kell továbbítani;”

8. A (2) és (3) bekezdés helyébe a következő szöveg lép:

„(2) A tagállamok az (1) bekezdés szerinti jelentések kézhezvételét követően továbbítják azokat a Bizottságnak. A Bizottság az (1) bekezdés b) pontja szerinti jelentést azonnal továbbítja a NAFO Titkársága számára.

(3) Attól az időponttól kezdődően, amikortól úgy tekinthető, hogy a (2) bekezdés szerint jelentett kifogott grönlandilaposhal-mennyiségek kimerítették a tagállam kvótájának 75%-át, a kapitányoknak az (1) bekezdés b) pontjában előírt jelentéseket háromnaponta kell továbbítaniuk.”

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] HL C […], […], […]. o.

[2] HL C […], […], […]. o.

[3] HL L 340., 2005.12.23., 3. o.